b'\n_START_ARTICLE_\nDom Planika pod Triglavom\n_START_PARAGRAPH_\nDom Planika pod Triglavom (2401 m) je planinska postojanka, ki stoji na planoti Ledine pod ju\xc5\xbenim ostenjem Triglava. Prva ko\xc4\x8da, imenovana Triglavski tempelj, je bila postavljena \xc5\xbee 18. septembra 1871. Leta 1877 je na tem mestu Nem\xc5\xa1ko-avstrijsko planinsko dru\xc5\xa1tvo zgradilo novo Ko\xc4\x8do Marije Terezije. 13. avgusta 1911 je bil  poleg ko\xc4\x8de postavljen Dom Marije Terezije. Po I. svetovni vojni je dom prevzelo Slovensko planinsko dru\xc5\xa1tvo in ga preimenovalo v Aleksandrov dom. Ko\xc4\x8da je bila nato spremenjena v obmejno stra\xc5\xbenico. Leta 1945, ko ga je v upravljanje prevzelo PD Gorje, je dom dobil sedanje ime. Leta 1987 so karavlo poru\xc5\xa1ili, na njenih temeljih pa 19. avgusta 1992 zgradili ve\xc4\x8djo depandanso.'